Shavkat Mirziyoyev Oliy Majlisga qilgan murojaatida keyingi paytlarda bebaho madaniy merosimiz bo‘lgan ayrim obidalarimizga zarar yetkazish holatlari uchrayotgani, hukumat madaniy meros obektlarining himoyasini ta’minlash bo‘yicha alohida dastur qabul qilishi lozimligiga to‘xtaldi. “Boy tariximiz durdonasi bo‘lgan 7 mingdan ziyod madaniy meros obektini asrab-avaylab, kelajak avlodlar uchun bezavol yetkazishimiz zarur. Afsuski, keyingi paytlarda bebaho madaniy merosimiz bo‘lgan ayrim obidalarimizga zarar yetkazish holatlari uchrayotgani bu borada e’tibor susayganidan dalolat beradi. Bu ish nafaqat Madaniyat vazirligi, balki mahalliy hokimliklar, mahalla, ommaviy axborot vositalari va keng jamoatchilikning ham diqqat markazida bo‘lishi kerak. Hukumat bir oy muddatda madaniy meros obektlarining hisobini yuritish, saqlash va himoyasini ta’minlash bo‘yicha alohida dastur qabul qilishi lozim”, – dedi prezident.